Karl og kona voru fyrir helgi sakfelld fyrir að beita fjórar dætur sínar síendurteknu andlegu og líkamlegu ofbeldi og hótunum um þriggja ára skeið. Maðurinn var jafnframt sakfelldur fyrir að hóta konunni ítrekað og beita hana andlegu og líkamlegu ofbeldi.
Stúlkurnar voru á aldrinum tveggja til ellefu ára þegar fyrst vaknaði grunur um ofbeldið og hafði það þá staðið yfir í tvö ár. Skömmu síðar komu barnaverndaryfirvöld stúlkunum í fóstur en maðurinn hélt áfram að nálgast eldri stúlkurnar og ógna þeim.
Málið uppgötvaðist þegar elsta stúlkan sagði þjálfara sínum að pabbi hennar myndi líklega berja hana þegar hún kæmi heim, það gerði hann iðulega. Rannsókn var hafin á málinu sem svo leiddi til þess að bæði faðir og móðir voru ákærð. Sannað þótti að maðurinn hefði um árabil margítrekað beitt stúlkurnar ofbeldi; líkamlegum refsingum og grófu líkamlegu ofbeldi með því að slá þær með belti, beltissylgju, skóm, flötum lófa, herðatré og eftir atvikum því sem hendi var næst. Hann hefði einnig beitt dætur sínar andlegu ofbeldi með því að kúga þær til hlýðni með ógnandi framkomu. Móðirin var einnig dæmd fyrir að misþyrma þremur elstu dætrunum líkamlega og andlega. Hún þótti einnig hafa brugðist forsjár- og umönnunarskyldu með því að láta viðgangast að faðirinn beitti stúlkurnar andlegu og líkamlegu ofbeldi. Hún var þó einnig þolandi viðvarandi heimilisofbeldis af hálfu mannsins.
Faðirinn fékk átján mánaða óskilorðsbundinn fangelsisdóm en móðirinn fékk hálft ár skilorðsbundið.
Foreldrar fjögurra stúlkubarna voru á föstudag sakfelld í Héraðsdómi Reykjaness fyrir stórfelld brot í nánu sambandi og barnaverndarlögum með því að beita telpurnar líkamlegu og andlegu ofbeldi. Karlmaðurinn var að auki fundinn sekur um alvarleg brot gegn konu sinni, móður barnanna.
Faðirinn var dæmdur í átján mánaða fangelsi fyrir að hafa ítrekað brotið gegn dætrum sínum, sem voru tveggja, níu, tíu og ellefu ára þegar brotin sem fjallað er um hófust.
Hann var ákærður fyrir að hafa ítrekað, endurtekið og á alvarlegan og sérstaklega sársaukafullan og meiðandi hátt ógnað lífi [dætra sinna], heilsu og velferð með líkamlegu og andlegu ofbeldi og hótunum og með þeirri háttsemi ítrekað misþyrmt og misboðið þeim þannig að líkamlegri og andlegri heilsu þeirra var hætta búin, beitt þær líkamlegum refsingum, ógnað þeim og sýnt af sér vanvirðandi háttsemi, ruddalegt og ósiðlegt athæfi gagnvart þeim og móðgað þær og sært.
Fram kemur að maðurinn beitti dætur sínar barsmíðum oft í viku um rúmlega tveggja ára skeið með því sem hendi var næst og að ofbeldið hafi jafnan verið með þeim hætti að hann sló stúlkurnar þar til þær hættu að gráta.
Einnig var hann ákærður fyrir að ógna lífi, heilsu og velferð dætra sinna með andlegu ofbeldi, með því að láta þær horfa upp á ofbeldi hans gegn systrum sínum og með því að ógna elstu dætrunum og hóta, jafnvel lífláti, eftir að þær voru fjarlægðar af heimili hans.
Loks er maðurinn ákærður fyrir stórfelld brot gegn þáverandi eiginkonu sinni, með ítrekuðum og alvarlegum ógnunum, hótunum, andlegu og líkamlegu ofbeldi, en því síðarnefnda beitti hann ekki síst þegar hún reyndi að hindra hann í að berja dæturnar.
Fram kemur að eiginkonan fyrrverandi, móðir stúlknanna, hafi ítrekað sætt ofbeldi af hálfu mannsins, einkum þegar hún reyndi að koma í veg fyrir að hann beitti dætur þeirra ofbeldi.
Hún var samt sem áður líka ákærð fyrir stórfelld brot í nánu sambandi og barnaverndarlagabrot gegn barnungum dætrunum á sama tveggja ára tímabili, maí 2018 til ágúst 2020. Er hún í ákærunni sökuð um að hafa beitt þær grófu og viðvarandi líkamlegu og andlegu ofbeldi og með þeirri háttsemi ítrekað, á alvarlegan, sársaukafullan og meiðandi hátt ógnað lífi, heilsu og velferð þeirra. Hún var dæmd til sex mánaða fangelsisvistar, skilorðsbundið til tveggja ára.
Foreldrarnir neituðu sök. Þau kynntust í Bandaríkjunum 2007, giftust þar og eignuðust sín börn en fluttu hingað til lands 2017 og sóttu um alþjóðlega vernd, þar sem þau hefðu sætti ofsóknum í heimalandi sínu vegna samkynhneigðar eiginmannsins. Sögðu þau ættingja sína hafa brennt hús þeirra til grunna árið áður og hótað að ræna dætrum þeirra.
Var þeim veitt vernd og fjögurra ára dvalarleyfi 2018. Þau skildu að borði og sæng 2019 og fengu lögskilnað 2020, en maðurinn var þó áfram tíður gestur á heimili konunnar og dætranna. Hann var greindur með geðklofa erlendis árið 2016 en mat geðlæknis, sem rannsakaði manninn fyrir aðalmeðferð málsins í héraðsdómi, var að hann væri ekki veikur á geði og teldist því sakhæfur.